Sve više dokaza o evidenciji glasanja i davanju mita na biralištima

Foto: Fonet/ Marija Đoković

U već razrađenoj šemi, novac ili paketi sa hranom deljeni su preko centara za socijalni rad, kao navodna pomoć najugroženijim kategorijama građana. Međutim, stizala je sigurnim glasačima SNS-a. I pored brojnih dokaza o predizbornim mahinacijama, vladajuću stranku to nije sprečilo da i na dan izbora deli novac i poklone u zamenu za glas, o čemu postoje brojni dokazi kao i podneti prigovori od strane opozicionih predstavnika na izborima.

Ksenija Radovanović iz inicijative Ne davimo Beograd kaže za Danas da je na najmanje dva izborna mesta u Beogradu evidencija glasanja bila povezana sa davanjem mita.

– Na jednom biračkom mestu na Novom Beogradu prilikom glasanja van biračkog mesta, glasač se zahvaljivao članovima biračkog odbora koji su mu došli u stan na poklonima koje je dobio od SNS pre toga. Na drugom biračkom mestu na Zvezdari biračima koji su dovezeni kombijem saopšteno je mesto gde mogu kasnije da preuzmu pakete, što je kontrolor odmah prijavio policiji – kaže Radovanović. Ona naglašava da je vođenje paralelne evidencije bilo neskriveno i sveprisutno, odnosno da se dešavalo u gotovo svim opštinama na kojima je Inicijativa imala članove biračkih odbora, o čemu je javnost obaveštavana u toku izbornog dana.

– Davanje mita je bilo teže uočljivo i nemamo dokaze u obliku svedočenja, fotografija ili video zapisa. Međutim, postoji dovoljno indicija da je na ovim izborima postojala ozbiljna mašinerija uticanja na volju birača, i ukoliko se ovi slučajevi ne istraže i ne sankcionišu, očekujemo da će se samo pogoršavati. Ono što je bilo do nas smo uradili – pravni tim Inicijative podneo je 23 prigovora Gradskoj izbornoj komisiji, što je tek početak procedure borbe za regularnost izbornog procesa – ističe Radovanović.

Niz nepravilnosti i neregularnosti zapazili su i prijavili i članovi pokreta Dveri.

– Na Banjici ispred OŠ „Bora Stanković“ aktivisti SNS nudili su ljudima novac da zaokruže broj jedan i davali im ljubičaste hemijske da sa njima obeleže listić. Na više biračkih mesta na Paliluli delila se humanitarna pomoć i paketi sa hranom. Ispred brojnih biračkih mesta su primećeni aktivisti i funkcioneri SNS sa spiskovima birača – kažu za Danas iz pokreta Dveri dodajući da je njihov pravni tim na ove neregularnosti reagovao podnošenjem prigovora.

– Prigovore su podnosile i kolege iz DJB. Međutim i pre odlučivanja o prigovorima GIK je raspustio prošireni sastav tako da više nemamo uvid u sednice i odluke o prigovorima što je mimo svake prakse – zaključuju u Dverima.

List Danas je pisao kako je Gradski centar za socijalni rad Beograda mimo zakona i ikakvih kriterijuma podelio 208,5 miliona dinara sigurnim glasačima Srpske napredne stranke. Sredstva su prosleđena od Ministarstva rada a po 15.000 dinara dobilo je 13.900 ljudi iz opština Obrenovac, Barajevo, Vračar, Grocka, Sopot i Lazarevac. Nadležni se povodom ovog slučaja još nisu oglasili, a Dragan Đilas je rekao za naš list da će tražiti spisak svih ljudi koji su primili novac, navodeći da je na taj način moglo biti kupljeno oko 70.000 glasova.

List Danas je pisao i o mahinacijama u opštini Mladenovac gde je iz budžeta izdvojen novac za kupovinu namirnica i higijenskih proizvoda za 5.000 paketa, navodno za socijalno ugrožene. Međutim, prema rečima Stevana Vlajića iz pokreta „Ključ promena“, paketi su bili namenjeni sigurnim glasačima SNS-a u Mladenovcu. Uskladišteni su tokom noći u mladenovačkom sportskom centru, a umesto odgovora gde će paketi završiti, iz opštine Mladenovac najavili su krivične prijave protiv onih koji su pakete slikali i o njima pisali.

Predsednik opštine Novi Beograd Aleksandar Šapić kaže za Danas da se aktivnosti potkupljivanja birača vode tokom cele godine.

– U Novom Beogradu imate po nekoliko penzionerskih izleta mesečno, od po dva, tri dana. Niko ne zna ko to finansira. Kad pitaš odakle novac, kažu donatori. Ja kao predsednik opštine mogu da im priuštim eventualno jedan izlet godišnje. Na fejsbuku i tviteru su se reklamirali restorani koji su sugrađane pozivali na besplatan ručak – kaže Šapić za Danas, dodajući da su takve aktivnosti postale praksa. Prema njegovim rečima, od izbora do izbora je ulog veći, te je i više poklona.

– Ne može niko nikome da zabrani da nosi poklone i da kaže „mi brinemo o svojim ljudima“. LJudi nisu svesni da su dali svoj novac nekome da njime upravlja, a on ih tim njihovim novcem „časti“ putovanjima ili prehrambenim paketima. U demokratskim izborima glas je nešto najvrednije što imate. Ako je neko spreman da svoj glas da za kilo brašna, šta mi tu možemo – ocenjuje Šapić. Prema njegovim rečima, on kao predsednik opštine to nikad neće raditi, „jer verujem da je to ponižavanje ljudi koji su na ivici egzistencije“.

– Izbori su se pretvorili u popis stanovništva. Imate popisivače, prodavce i sigurne glasače – zaključuje Šapić.

Crta: Neregularnosti na osam odsto biračkih mesta Članovi posmatračke misije Crta podneli su 15 prigovora za različite tipove izbornih neregularnosti. – Bilo je paralelnih evidencija birača, manjka ili viška glasačkih listića u kutijama, slikanja listića na izbornom mestu gde je unošenje telefona i kamera zabranjeno… – nabraja za Danas Pavle Dimitrijević neke od nepravilnosti koje su uočili posmatrači Crte. On dodaje da je na osam odsto biračkih mesta u Beogradu zabeležena po neka neregularnost. Izbore su obeležili i dva napada na posmatrače Crte, koji su prijavljeni policiji. Paralelni spiskovi – Na više od 25 biračkih mesta od ukupno 158 na kojim smo imali članove biračkih odbora u proširenom sastavu, zabeležili smo ozbiljne nepravilnosti u vidu vođenja paralelne evidencije birača koji su izašli na glasanje. Ovo su u većini slučajeva radili članovi biračkih odbora iz SNS, ili nepoznata lica na ulazima biračkih mesta. Ova praksa je zabranjena članom 27. pravilnika o radu biračkih odbora, i mi smo pokušavali da je sprečimo, pa je dolazilo i do verbalnih i fizičkih sukoba – kaže Ksenija Radovanović. Pretnje zbog otkrivanja nepravilnosti „Nakon otkrivanja predizbornih nepravilnosti na jednom od biračkih mesta na Novom Beogradu, o čemu je Inicijativa Ne davimo Beograd obavestila javnost i policiju, našem članu biračkog odbora su počele da stižu pretnje nasiljem. Nakon dobro obavljenog posla u izbornoj kontroli i krađi, vlast se sada bavi zataškavanjem i ućutkivanjem. Od policije očekujemo hitan i odlučan odgovor, saopštila je Inicijativa Ne davimo Beograd i dodala da je na više od 25 biračkih mesta, od ukupno 158 na kojim su imali članove biračkih odbora u proširenom sastavu, zabeležili ozbiljna kršenja Zakona i Pravilnika o radu biračkih odbora u vidu vođenja paralelne evidencije birača koji su izašli na glasanje. „Ovo su u većini slučajeva radili članovi biračkih odbora iz SNS, ili nepoznata lica na ulazima biračkih mesta. Ova praksa je zabranjena članom 27. pravilnika o radu biračkih odbora, i mi smo pokušavali da je sprečimo“, saopštila je Inicijativa.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se